Johan Nawawi

Johan Mohamed Nawawi  (29 Jun 1966 – 24 Mac 2017) ialah penggubah lagu dan penerbit rakaman Malaysia. Antara lagu popular ciptaannya berjudul "Hanya Satu", "Desa Tercinta", "Naluri" dan "Samudera" nyanyian Nora yang juga merupakan isterinya. Johan boleh bermain alat-alat muzik seperti piano dan gitar dan aktif bermain muzik dari 1986 hingga kematiannya.

Kehidupan peribadi
Beliau berasal dari Ipoh, Perak, namun kampung halamannya ialah Pasir Mas, Kelantan. Beliau ialah anak bekas Ketua Pengarah Pusat Islam pertama, Mohd Nawawi Mahmud. Mereka menetap di Petaling Jaya, Selangor. Beliau memiliki diploma bidang arkitek daripada Federal Institute of Technology (FIT).

Lagu KeIslaman
Antara karyanya yang berunsur Islam ialah Erti Al-Fatihah, nyanyian Putri yang merupakan salah seorang dari anaknya. Lagu ini hasil adaptasi daripada pengertian surah dari  kitab suci umat Islam (al-Quran). Surah tersebut ialah al-Fatihah. Beliau mendapat persetujuan daripada Tan Sri Prof. Kamal Hassan yang merupakan bekas Rektor Universiti Islam Antarabangsa Malaysia (UIAM) dan Ustaz Aminullah Saliman dan Ustaz Che Bakar Che Mat. Lagu Erti Al-Fatihah  ini dimuatkan dalam siri animasi Ummi - Ceritalah Pada Kami terbitan Hud-Hud Media, dan Erama Records. Lagu yang bertemakan ketuhanan ini pernah dipopularkan oleh kumpulan nasyid Raihan pada 1990-an.

Antara penyanyi yang diminatinya ialah Ebiet G. Ade dan M. Nasir yang turut menyelitkan mesej-mesej ketuhanan. Beliau juga rapat dengan aktivis nasyid Farihin Abdul Fatah yang pernah bekerja dengan kumpulan Raihan pada penghujung tahun 1990-an. Baginya lagu-lagu yang bertemakan ketuhanan boleh dianggap sebagai nasyid kerana lirik-liriknya mendorong ke arah kebaikan.Johan adaptasi al-Fatihah jadi lagu Utusan Malaysia. 6 Ogos 2011. Dicapai pada 3 September 2011.

Kematian
Johan meninggal dunia di sebuah pusat perubatan di Subang Jaya, kira-kira jam 6.30 pagi, Jumaat, 24 Mac 2017, dipercayai akibat serangan jantung, Allahyarham meninggal dunia pada usia 50 tahun. Berita itu disahkan oleh Nora dalam satu kiriman ringkas mesej suara. Jenazah Allahyarham dimandikan dan dikafankan di Masjid Kampung Tunku, Subang Jaya dan dikebumikan di Tanah Perkuburan Islam Bukit Kiara selepas solat Jumaat.

Rujukan

Kategori:Kelahiran 1966
Kategori:Kematian 2017
Kategori:Orang Malaysia berketurunan Melayu
Kategori:Muslim Malaysia
Kategori:Orang dari Perak
Kategori:Orang dari Kelantan
Kategori:Penggubah lagu Malaysia
Kategori:Penulis lirik Malaysia
Kategori:Penerbit rakaman Malaysia
Kategori:Kematian akibat serangan jantung